Praktična delavnica: Kako svojo idejo spremeniti v vir prihodka | prvi del
2026-06-16 16:00 - 19:00 (Europe/Ljubljana) | Podjetniški inkubator Krško, Cesta krških žrtev 44, Krško
SPOT Svetovanje Posavje in podjetniško mentoriranje – CPT Krško, vas vljudno vabi na dvodnevno brezplačno podjetniško usposabljanje
»Praktična delavnica: Kako svojo idejo spremeniti v vir prihodka«,
Brezplačno izobraževanje za vse, ki imate hobi produkt in bi se radi z njim preživljali.

16. junij 2026, od 17.00 do 20.00 ure | OD ZAMISLI DO PRVEGA KUPCA
18. junij 2026, od 17.00 do 20.00 ure | OD PRVEGA KUPCA DO USPEŠNE PRODAJE

Dogodek bo prva priložnost, da se prijavite v tretjo izvedbo programa KK POSEL, ki ustvarjalkam in ustvarjalcem pomaga, da svojo zamisel spremenijo v uspešen posel.
Glavni poudarki delavnice

Kaj so koraki, da svojo hobi zamisel preoblikuješ v produkt, ki se ga dejansko da prodati
Ugotovi, kako za vsako zamisel najti idealno stranko
Poskusi svoj produkt čisto zares prodati prvemu kupcu (za test ideje)
Razvij samozavestno komunikacijo s kupci in potencialnimi partnerji
Nauči se razlik v prodaji različnih tipov produkta in različnim strankam
Nauči se, kako postaviti strategijo za razvoj male ideje vse do točke, ko lahko od nje živiš
Spoznaj razlike med spletno prodajo, prodajo trgovinam, b2b
Spoznaj, kako pristopiti k določitvi cene, vstopu na tuje trge

UDELEŽENCI, KI BODO POKAZALI NAJVEČJI POTENCIAL, BODO PREJELI POVABILO ZA VKLJUČITEV V TRETJO SEZONO PODPORNEGA PROGRAMA KK POSEL!
Več o programu
Namen delavnice je predstaviti vse nujne korake za pot od zamisli na papirju, do prvih kupcev in zaslužka. Na njej se bomo ukvarjali z razmislekom, kaj je dober produkt, odkrivali poti do prvih ciljnih strank, sestavljali učinkovite prodajne pristope ter se spoznali s koraki, potrebnimi za vzpostavitev učinkovitega prodajnega kanala. Dotaknili se bomo vseh ključnih vidikov za zagon novega posla: od financ, davkov, branda, promocije, ter seveda daleč najpomembnejše – prodaje na trgu.
Delavnica bo potekala izključno praktično. Podjetnice in podjetniki se bodo predstavili s svojimi idejami za bodoče produkte (nič ni narobe, če so to zgolj ideje ali izdelki, ki jih tržite med sosedi in prijatelji, ali pa že vzpostavljeni butični posli), nato pa bomo na njihovih primerih identificirali ključne korake do prve prodaje in postavili načrt, da jih tudi uresničijo.
Glavni vsebinski poudarek bo na doseganju uspešne prodaje izdelkov in odgovoru na vprašanja: kdo je najbolj primeren kupec za moj izdelek, kje ga najdem in kakšno zgodbo moram povedati, da dejansko kupi.
Udeleženci bodo od delavnice odnesli jasno praktično razumevanje, kako postopati, da svoje zamisli za produkte tudi uresničijo in kaj naj naredijo, da dosežejo prve stranke. Pričakujejo lahko tudi, da bomo najbolj zanimive izdelke z delavnice povabili k vključitvi v program KK POSEL.
Izvedba izobraževanja
Delavnica bo potekala v dveh srečanjih, ki bodo trajala tri ure. Velik del srečanj bo praktično obarvan, zato lahko udeleženci pričakujete, da bo potrebno že med srečanjem najti morebitno »idealno stranko,« dvigniti telefon ali pripraviti osnutek prodajne zgodbe.
Prvo srečanje: 16.6. med 17.00 in 20.00 – OD ZAMISLI DO PRVEGA KUPCA
Posebni gost: SADIKA KOT SE ŠIKA (2. sezona KK POSEL), pridelovalec naravnih sadik brez plastičnih lončkov, ki je v inkubator vstopil z željo, da svojo strast do vzgoje domače zelenjave spremeni v resno podjetniško zgodbo. Potem ko je sprva le zase in za prijatelje vzgojil prve uspešne sadike, je v letu dni razvil prepoznavno blagovno znamko, ki ponuja širok nabor zelenjave – od solat do paradižnikov in kumar. Z inovativnim, naravi prijaznim pristopom brez plastike za enkratno uporabo je uspešno nagovoril sodobne vrtičkarje, prestopil meje domačega vrta ter postavil trdne temelje za samostojno, trajnostno podjetniško pot.
Drugo srečanje: 18.6. med 17.00 in 20.00 – OD PRVEGA KUPCA DO USPEŠNE PRODAJE
Posebni gost: PEKOČI BOHORC (1. sezona KK POSEL), osnovnošolski učitelj, ki je vstopil v inkubator samo z idejo, da bi lahko svoj hobi izdelave pekočih čili omak spremenil v posel in v letu dni naredil preskok od domače izdelave 20-30 stekleničk do stabilnega podjetja, ki mu prinaša dodatno plačo.
Udeleženci bodo prejeli vsa gradiva, prosojnice in predloge za prodajna besedila, ki jim bodo predstavljena skozi delavnico v obliki priročnika za prve korake od zamisli do prodaje.
Udeležba na tej delavnici ni pogoj za kasnejšo vključitev v program KK POSEL, je pa zelo priporočena.
Izvajalec delavnice
Delavnico bo vodil Matija Goljar, izkušen podjetniški mentor in profesor podjetništva, ki je preživel zadnjih 15 let s podjetniki na začetku kot vodja mednarodne mentorske mreže Ustvarjalnik. Najbolj znan je kot pobudnik in TV voditelj projekta Štartaj, Slovenija! na POPTV. Je izkušen podjetnik, ki je svoje prvo podjetje ustanovil pri 19 letih in ga uspešno prodal. Trenutno deluje v investicijskem skladu Silicon Gardens kot mentor in scout. Matija je magistriral iz uporabne domišljije (Applied Imagination) na Central Saint Martins, University of the Arts, London.
Posamezni dnevi delavnice predstavljajo celoto, zato je zelo zaželeno, da ste prisotni oba dneva usposabljanja. Prijave sprejemamo do zapolnitve razpoložljivih mest.
Prijava na dogodek:
Dogodek je brezplačen, vendar je potrebna prijava. Prijave sprejemamo do zapolnitve razpoložljivih mest. Prijave potekajo preko prijavnega obrazca Spirit Slovenije, saj je del aktivnosti kritih preko projekta “JR podporno okolje 2026-2029”.
PRIJAVA NA DOGODEK
Prijava in dodatne informacije so mogoče tudi na: karl.vertovsek@cptkrsko.si ali na telefon: 041 655 936 (sporočite ime in priimek ter telefonsko številko).
Prijave sprejemamo do zapolnitve razpoložljivih mest.
Vljudno vabljeni!

Foto utrinki iz nakupovalne destinacije ALEJA, kjer so udeleženci 2. sezone KK POSEL prodajali in se predstavljali.

Praktična delavnica: Kako svojo idejo spremeniti v vir prihodka | drugi del
2026-06-18 16:00 - 19:00
